Document ID: /roh_data/filtered/fineweb-2-filterrobots_roh.jsonl.gz/73056

Il persunal dals hotels pon persequitar direct, tge giasts che nizzegian cura tge spiertas. Vul dir, sch'ina persuna va cun pedalo, nizzegia las pendicularas, va en in museum u a far bogn cun la carta, sa il persunal d'in hotel, tut tenor interess, persequitar questas activitads e po uschia controllar il giast. Quai han pliras emploiadas confermà envers Blick.ch.
Per l'incumbensà per la protecziun da datas dal Grischun, Thomas Casanova è questa situaziun delicata.
I fa surstar che questas datas èn accessiblas a tantas persunas.
El è da l'avis che sulet la glieud che dovria las datas, dastgian er avair access a quellas. La recepziunista u il recepziunist da l'hotel na tutgia betg latiers. Medem vesa quai er ina pledadra da l'incumbensà federal per la protecziun da datas. Plinavant dastgian questas datas mo esser accessiblas per in curt temp ed ils giasts stoppian vegnir infurmads davart questa procedura.
Carta da giasts digitala
La carta digitala per Arosa vala sco avraporta per la regiun. Entras ella pon giasts ir gratuit a far bogn, sin il glatsch e survegnan ina massa rabats.
La carta vegn mintgamai tschentada ora entras ils hotels. Entras la carta vul la regiun da turissem registrar meglier las datas da lur giasts, per uschia er pudair adattar lur purschida tenor giast. Fitg sumegliant al Coop cun la supercard u il Migros cun la carta da cumulus.
Directur da turissem na vesa nagin problem
Il directur da turissem da la regiun, Roland Schuler, ha confermà envers il Blick ch'ils hoteliers han access a las datas da lur giasts. Dentant mo da lur giasts e betg dals giasts dad auters hotels.
El na vesa dentant nagin problem tar la pratica actuala. Mo las datas da l'emprima utilisaziun da la carta e l'ultima utilisaziun dad in di vegnian arcunadas. En pli sajan hoteliers uschè u uschia obligads da registrar las datas da lur giasts.